SL Uradni list Evropske unije C 107/3

UPRAVNA KOMISIJA ZA KOORDINACIJO SISTEMOV SOCIALNE VARNOSTI

SKLEP št. H4

z dne 22. decembra 2009

o sestavi in načinih dela Revizijskega odbora Upravne komisije za koordinacijo sistemov socialne varnosti

(Besedilo velja za EGP in za sporazum ES/Švica)

2010/C 107/03

UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –

ob upoštevanju člena 72 Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim Upravna komisija določa podlage, ki jih je treba upoštevati pri pripravi obračunov v zvezi s stroški, ki bremenijo nosilce držav članic po tej uredbi, in pri sprejemanju letnih obračunov med temi nosilci na podlagi poročila Revizijskega odbora iz člena 74,

ob upoštevanju člena 74 Uredbe (ES) št. 883/2004, v skladu s katerim Upravna komisija določi sestavo in način dela Revizijskega odbora, ki Upravni komisiji zagotavlja poročila in obrazložena mnenja, ki jih potrebuje za sklepe iz člena 72(g) –

SKLENILA:

Člen 1

1. Revizijski odbor v skladu s členom 74 Uredbe (ES) št. 883/2004 o koordinaciji sistemov socialne varnosti deluje v okviru Upravne komisije za koordinacijo sistemov socialne varnosti.

2. Revizijski odbor pri opravljanju svojih nalog, določenih v členu 74(a) do (f) Uredbe (ES) št. 883/2004, deluje pod vodstvom in navodili Upravne komisije. V tem okviru Revizijski odbor Upravni komisiji v odobritev predloži dolgoročni delovni program.

Člen 2

1. Revizijski odbor svoje sklepe običajno sprejema na podlagi predloženih dokazil. Od ustreznih pristojnih organov lahko zahteva kakršne koli informacije ali poizvedbe, za katere meni, da so potrebne za preiskavo zadev, ki so mu predložene v pregled. Po potrebi in po predhodni odobritvi predsednika Upravne komisije lahko Revizijski odbor za izvajanje kakršne koli preiskave na kraju samem, ki je potrebna za nadaljnje delo, imenuje člana sekretariata ali nekatere člane Revizijskega odbora. Predsednik Upravne komisije o začetku preiskave obvesti predstavnika zadevne države članice pri Upravni komisiji.

2. Revizijski odbor omogoči, da se računi zaključijo v primerih, kadar v roku iz Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2) poravnava ni možna. Utemeljeno zahtevo za mnenje Revizijskega organa o sporu po členu 67(7) Uredbe (ES) št. 987/2009 Revizijskemu odboru predloži ena od strank najpozneje 25 delovnih dni pred začetkom sestanka.

3. Revizijski odbor lahko ustanovi Spravni odbor, ki mu pomaga pri obravnavanju utemeljene zahteve za mnenje Revizijskega odbora, ki ga ena od strank predloži v skladu s točko 2 tega člena.

Podrobnosti o sestavi, mandatu, nalogah, načinih dela in sistemu predsedovanja Spravnega odbora so vključene v pooblastilo, ki ga določi Revizijski odbor.

Člen 3

1. Revizijski odbor sestavljata dva predstavnika iz vsake države članice Evropske unije, ki ju imenuje pristojni organ zadevne države članice.

Kadar se član Revizijskega odbora ne more udeležiti sestanka, ga lahko zamenja namestnik, ki so ga v ta namen imenovali pristojni organi.

2. Predstavnik Evropske komisije ali njegov namestnik pri Upravni komisiji v Revizijskem odboru deluje kot svetovalec.

3. V zvezi z nalogami Revizijskega odbora, zlasti pri nalogah iz členov 64, 65 in 69 Uredbe (ES) št. 987/2009, Revizijskemu odboru s svojim strokovnim znanjem in izkušnjami pomaga neodvisni strokovnjak ali skupina strokovnjakov.

Člen 4

1. Funkcijo predsednika Revizijskega odbora opravlja član tiste države članice, katere predstavnik pri Upravni komisiji opravlja funkcijo predsednika navedene komisije.

2. Predsednik Revizijskega odbora in sekretariat sprejmeta vse ukrepe, potrebne za takojšnjo rešitev vseh vprašanj v pristojnosti Revizijskega odbora.

3. Predsednik Revizijskega odbora praviloma predseduje sestankom delovnih skupin, ustanovljenih za proučitev zadev, ki so v pristojnosti Revizijskega odbora; če pa to ni mogoče ali če se proučujejo posebna vprašanja, lahko predsednika zastopa druga oseba, ki jo imenuje sam.

Člen 5

1. Sklepi se sprejemajo z navadno večino, pri čemer ima vsaka država le en glas.

Iz mnenj Revizijskega odbora mora biti razvidno, ali so bila sprejeta soglasno ali z večino. Po potrebi morajo mnenja vsebovati sklepe ali pridržke manjšine.

Kadar Revizijski odbor mnenja ne sprejme soglasno, ga predloži Upravni komisiji skupaj s poročilom, ki vsebuje zlasti nasprotna stališča in razloge zanje.

Prav tako imenuje poročevalca, ki mora Upravni komisiji zagotoviti vse informacije, za katere slednja meni, da so potrebne za rešitev zadevnega spora.

Poročevalec ne more biti predstavnik države, ki je vključena v spor.

2. Revizijski odbor lahko odloči, da bo sprejel sklepe ali obrazložena mnenja po pisnem postopku, če je bil tak postopek dogovorjen na predhodnem sestanku Revizijskega odbora.

V ta namen predsednik pošlje članom Revizijskega odbora besedilo, ki naj bi ga sprejeli. Članom se zagotovi rok vsaj 10 delovnih dni, v katerem lahko izrazijo nasprotovanje predlaganemu besedilu ali se vzdržijo glasovanja. Če se član v predpisanem roku ni odzval, se šteje, da je glasoval pritrdilno.

Predsednik se lahko odloči, da bo sprožil pisni postopek tudi v primeru, kadar na sestanku Revizijskega odbora ni bil dosežen prehoden dogovor. V takem primeru se za pritrditev predlaganega besedila štejejo le glasovi v pisni obliki, rok za oddajo glasov pa je vsaj 15 delovnih dni.

Predsednik ob izteku dogovorjenega roka člane obvesti o izidu glasovanja. Kadar sklep dobi zahtevano število glasov, velja, da je bil sprejet zadnji dan roka za pisno glasovanje.

3. Če član Revizijskega odbora med pisnim postopkom predlaga spremembo besedila, predsednik bodisi:

(a) znova začne pisni postopek, tako da članom sporoči predlagane spremembe v skladu s postopkom iz odstavka 2, bodisi

(b) prekliče pisni postopek in predloži zadevo v obravnavo na naslednjem sestanku,

odvisno od tega, kateri postopek se predsedniku zdi primernejši v zadevnem primeru.

4. Če član Revizijskega odbora pred iztekom roka za pisno glasovanje zahteva, da se predlagano besedilo prouči na sestanku Revizijskega odbora, se pisni postopek prekliče.

Zadeva se prouči na naslednjem sestanku Revizijskega odbora.

Člen 6

Revizijski odbor lahko ustanovi ad hoc skupine z omejenim številom oseb, ki pripravljajo predloge glede posebnih vprašanj in jih predložijo Revizijskemu odboru v sprejetje.

Revizijski odbor za vsako ad hoc skupino odloči, kdo bo njen poročevalec, kakšne bodo njene naloge in v kakšnem roku mora skupina predložiti rezultate svojega dela Revizijskemu odboru. Ti so predpisani v pisnem pooblastilu, ki ga določi Revizijski odbor.

Člen 7

1. Sekretariat Upravne komisije pripravi in organizira sestanke Revizijskega odbora ter o njih sestavi zapisnik. Opravlja delo, potrebno za delovanje Revizijskega odbora. Dnevni red, datum in trajanje sestankov Revizijskega odbora se določijo po posvetovanju s predsednikom.

2. Sekretariat Upravne komisije dnevni red posreduje članom Revizijskega odbora in članom Upravne komisije vsaj 15 delovnih dni pred začetkom vsakega sestanka. Dokumenti v zvezi s točkami na dnevnem redu morajo biti na voljo vsaj 10 delovnih dni pred začetkom sestanka. To ne velja za dokumente, v katerih so splošne informacije, ki jih ni treba odobriti.

3. Sporočila v zvezi z naslednjim sestankom Revizijskega odbora je treba poslati Sekretariatu Upravne komisije vsaj 20 delovnih dni pred začetkom sestanka. To ne velja za dokumente, v katerih so splošne informacije, ki jih ni treba odobriti.

Sporočila, ki vključujejo informacije za zaključek letnih računovodskih izkazov v skladu s členom 69(1) Uredbe (ES) št. 987/2009, upoštevajo določeno obliko in vključujejo podrobnosti, ki jih navede neodvisni strokovnjak ali skupina strokovnjakov iz člena 3(3) tega sklepa. Vsaka delegacija to sporočilo pošlje Sekretariatu do 31. julija v letu po zadevnemu letu.

Člen 8

Kadar je potrebno, se za Revizijski odbor uporablja poslovnik Upravne komisije.

Člen 9

Ta sklep se objavi v Uradnem listu Evropske unije. Uporablja se od dneva začetka veljavnosti izvedbene uredbe.

Predsednica Upravne komisije Lena MALMBERG

(1) UL L 166, 30.4.2004, str. 1.

(2) UL L 284, 30.10.2009, str. 1.